Aspazija **„Jānis Ziemelis”** (1931)

Lugu „Jānis Ziemelis” (Kāda dzejnieka traģēdija) Aspazija raksta 1930. gadā, ļoti smagā laikā. Ir miris Rainis, un 1930. gada 17. jūlija naktī traģiski iet bojā draugs dzejnieks Jānis Ziemeļnieks. Luga veltīta viņa piemiņai. Darbā dominē rezignēts pesimisms. Drāmas varonis ir nepiepildītu sapņu, cerību un iekšēja nespēka upuris. Nespēdams tikt galā ar dvēseles konfliktiem, viņš meklē aizmirstību narkotikās, kas arī izdzēš viņa dzīvību. Lugas darbība norit kā realitātē, tā dzejnieka fantāzijās. Līdzās reāliem personāžiem darbojas fantāzijas tēli no Jāņa Ziemeļnieka dzejas. Lugas tekstā iekļauti arī daudzi viņa dzejoļi. Luga „Jānis Ziemelis” publicēta tikai periodikā — žurnālā „Atpūta” 1930./1931. gadā. Pēc lugas publicēšanas 1931. gadā katastrofā iet bojā aktrise Biruta Skujeniece. Aspazija bija viņai veltījusi Haijalijas lomu. Luga netiek iestudēta. Jūrmalas teātrī 2011. gadā iestudēta muzikāla izrāde „Naktsstaigulis”, kur izmantota Aspazijas luga (režisors Aigars Balulis, mūzika — Juris Kulakovs).